ToekomsVenster: Dankbaarheid | Maroela Media
Wees in alle omstandighede dankbaar, want dit is wat God in Christus Jesus van julle verwag. – 1 Tessalonisense 5:18
Dit is die laaste week van 2016. Ek kan my voorstel dat dit 'n gewerskaf is om alles in plek te kry vir die groot Nuwejaarsfees saam met familie en vriende. Natuurlik is baie mense met vakansie. Onthou, ry veilig.
Dankie dat jy die tyd neem om hierdie oordenkinge en gedagtes te oorweeg. Ons neem nie net van die ou jaar afskeid nie, maar ook van 'n paar dinge wat ons nie met ons wil saamvat die nuwe jaar in nie. Wat is alles in jou tas wat in 2016 moet agterbly? Dinge wat met God deurgepraat moet word, dalk ook met ander mense, en afgehandel moet word. Bagasie kan swaar en lastig raak veral as dit nie 'n doel dien nie.
Ek wil voorstel dat ons daardie ondankbaarheid en vanselfsprekendheid waarmee ons leef ook nou na die Here toe bring. Neem jy tyd om die Here te dank vir sy genade of het jy ook so gewoond geraak dat die son soggens opkom en daar water in die kraan is? Neem jy dit as vanselfsprekend aan dat jou liggaamlike funksionaliteit in orde is, dat jy 'n "werk" het, kan dink, besluit en optree? Is jy dankbaar vir die salaristjek aan die einde van die maand en oorweeg jy hoegenaamd hoe dit moet voel vir miljoene werklose mense in Suid-Afrika? Keer jy terug huis toe en kla eerder oor die elektriese hek wat weer onklaar is terwyl derduisende mense in totale ongerief woon? Besoek jy nog die erediens en raak die teenwoordigheid van God jou lewe? Het jy en lees jy die Bybel terwyl daar so baie Christene is wat selfs net 'n gedeelte van die Bybel as die grootste skat van hulle lewens beskou?